શી ખબર કેમ આ જ વાત પંખીઓ અને કીટકો પણ જાણતા હોય છે. એટલે એમના ડીએનએ એવી રીતે લખાયેલા હોય છે કે એને એ જ રંગના ફ્ૂલ પસંદ આવે. એટલા માટે પંખીઓ અને કીટકો એના ડીએનએમાં લખાયું હોય એનાથી પ્રેરાઈને લાલ કે પીળો કે કેસરી કે ગુલાબી કે વાદળી રંગના ફૂલનો જ રસ ચૂસે છે. પંખી અને કીટકોને વનસ્પતિ આ સગવડ એટલા માટે આપે છે કે એમાં વનસ્પતિને પણ લાભ થાય છે. પંખી કે કીટક એના ફૂલનો રસ પીવા આવે તો ફૂલની પરાગરજ પોતાની ચાંચ, પગ કે મોં ઉપર ચોંટાડીને લઈ જાય છે અને બીજા ફૂલ ઉપર બેસે ત્યારે પરાગરજ ત્યાં ખરે છે. એ રીતે વનસ્પતિના ફૂલ ફ્ળે છે અને એના ફ્ળ બને છે. એટલે કે વનસ્પતિ કીટકો અને પંખીઓને રસ આપે તો બદલામાં એનું પ્રજનન થાય છે.